·Djelovanja koja su potrebna kako bi države članice spriječile, otkrile, ispravile i prijavile nepravilnosti, uključujući prijevare, proširena su kako bi se uključilo prikupljanje informacija o stvarnim vlasnicima primatelja sredstava u skladu s novim Prilogom XVII. Korištenje jedinstvenog alata za rudarenje podataka i dalje je dobrovoljno unatoč postojanju međuinstitucijskog sporazuma. Komisija je dala izjavu o tome.

·Iako su države članice dužne osigurati da se sve razmjene informacija između korisnika i programskih tijela provode putem sustava za elektroničku razmjenu podataka (što se zahtijeva za fondove u okviru GU-a za migracije i unutarnje poslove i EFPRA-u od 1. siječnja 2023.), uvedena je iznimka kojom se omogućuje da upravljačko tijelo može iznimno, na izričit zahtjev korisnika, prihvatiti razmjenu informacija u papirnatom obliku.

·Format izvješća u kojem države članice izvješćuju o nepravilnostima u skladu s kriterijima za utvrđivanje slučajeva nepravilnosti koje treba prijaviti utvrđen je u novom Prilogu XII. umjesto u provedbenom aktu, kako je prvotno predloženo.

·Pojašnjena su određena pravila o odabiru operacija, ponajprije u pogledu povezanosti sa strategijama pametne specijalizacije za određene posebne ciljeve u okviru 1. cilja politike, i izmijenjena je uloga Komisije u pogledu pravila o odabiru operacija (nema savjetovanja, samo se dostavljaju informacije 15 dana prije dostave odboru za praćenje).

·Za plaćanja koja izvršava upravljačko tijelo uveden je rok od 80 dana od datuma na koji je korisnik podnio zahtjev za plaćanje (u odnosu na rok od 90 dana, koji je predložila Komisija).

·Kad je riječ o provjerama upravljanja, potrebna strategija upravljanja rizicima zamijenjena je jednostavnijim pisanim opisom rizika. Nadalje, uvedena je mogućnost da fondovi FAMI, FUS i BMVI utvrde posebna pravila o provjerama upravljanja u slučaju da je korisnik međunarodna organizacija.

Financijsko upravljanje

·Stopa zadržavanja iz zahtjeva za međuplaćanje snižena je s 10 % na 5 %, što je izazvalo zabrinutost, stoga je Komisija dala izjavu o tome.

·Broj zahtjeva za plaćanje koji se podnose po godini povećan je s predložena četiri na šest.

·Uvedena je mogućnost da zahtjevi za plaćanje uključuju predujmove isplaćene korisnicima državnih potpora.

·Iznos koji se može uključiti u prvo plaćanje za financijske instrumente povećan je s 25 % na 30 %.

·Pravila za opoziv: za razdoblje 2021.–2026. uvedeno je pravilo N+3, a istodobno je kao konačni datum prihvatljivosti zadržan 31. prosinca 2029.

·Pravila o predfinanciranju: za 2021. i 2022. (prva obračunska godina završava 30. lipnja 2022.) uvedeno je godišnje poravnanje predfinanciranja, a za ostale je godine zadržano poravnanje u konačnoj obračunskoj godini. Za fondove FAMI, FUS i BMVI uključeno je odstupanje da se za stope predfinanciranja, koje se trebaju utvrditi u uredbama za pojedine fondove, poravnanje provodi najkasnije u konačnoj obračunskoj godini. Ograničena primjena godišnjeg poravnanja izaziva zabrinutost, stoga je Komisija dala izjavu o tome.

Financijski okvir, uključujući odredbe o sredstvima, stope sufinanciranja (samo za kohezijsku politiku)

·Količina i distribucija sredstava neznatno su prilagođeni, u skladu s VFO-om.

·Upućivanje na zajedničko razvrstavanje prostornih jedinica za statistiku („regije razine NUTS 2”) ažurirano je upućivanjem na Uredbu Komisije (EU) 2016/2066. Osnova za izračun za dodjele sredstava ažurirana je na temelju podataka Unije za razdoblje 2015.–2017.

·Stope sufinanciranja povećane su i dodatno diferencirane: do 85 % za slabije razvijene regije; do 60 % za tranzicijske regije; do 40 % za razvijenije regije; do 70 % za tranzicijske regije koje su u programskom razdoblju 2014.–2020. bile razvrstane kao slabije razvijene regije; do 50 % za razvijenije regije koje su u razdoblju 2014.–2020. bile razvrstane kao tranzicijske regije ili je njihov BDP po stanovniku bio ispod 100 %; do 85 % za Kohezijski fond; do 80 % za programe Interreg; i do 85 % za najudaljenije regije. Kad je riječ o FPT-u, stope će biti više za tranzicijske i razvijenije regije: (a) do 85 % za slabije razvijene regije; (b) do 70 % za tranzicijske regije; i (c) do 50 % za razvijenije regije.

·Potvrđen je prijenos sredstava u iznosu od 10 milijardi EUR iz Kohezijskog fonda u Instrument za povezivanje Europe (CEF), kao i podjela sredstava u omjeru 70 % : 30 % za nacionalnu dodjelu do 1. siječnja 2024. i konkurentne pozive, ali su utvrđena posebna pravila za države članice čiji je bruto nacionalni dohodak (BND) po stanovniku, izmjeren prema standardima kupovne moći i izračunan na temelju podataka Unije za razdoblje 2015.–2017., manji od 60 % prosječnog BND-a po stanovniku u skupini EU-27, a tim će državama članicama biti zajamčeno, do 1. siječnja 2025., 70 % od 70 % iznosa koji su prenijele u CEF.

Predmet/definicije: delegiranje ovlasti, provedbene, prijelazne i završne odredbe

·Obrada i zaštita osobnih podataka – uveden je novi članak u kojem se navodi pravna osnova za obradu osobnih podataka u obliku obveze koja postoji kad programska tijela koriste osobne podatke.